Na temelju članka 104. stavka 1. Zakona o komunalnom gospodarstvu ("Narodne novine" broj 68/18. i 110/18.- Odluka Ustavnog suda RH) i članka 30. Statuta Općine Sveti Ivan Žabno ("Službeni glasnik Koprivničko-križevačke županije" broj 10/13 i 2/18), Općinsko vijeće Općine Sveti Ivan Žabno na 15. sjednici održanoj 7. lipnja 2019. donosi

**O D L U K U**

**o komunalnom redu na području Općine Sveti Ivan Žabno**

1. **OPĆE ODREDBE**

Članak 1.

 Odlukom o komunalnom redu na području Općine Sveti Ivan Žabno (u daljnjem tekstu: Odluka) propisuje se komunalni red i mjere za njegovo provođenje na području Općine Sveti Ivan Žabno (u daljnjem tekstu: Općina), a naročito:

1. uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih i pravnih osoba u dijelu koji je vidljiv površini javne namjene te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,
2. način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,
3. uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,
4. održavanje čistoće i čuvanje površina javne namjene, uključujući uklanjanje snijega i leda sa tih površina,
5. mjere za provođenje komunalnog reda i
6. prekršajne odredbe.

Komunalni red propisan ovom Odlukom obvezan je za sve fizičke osobe, fizičke osobe obrtnike ili osobe koje obavljaju drugu samostalnu djelatnost te pravne osobe na području Općine.

Članak 2.

Javnim površinama prema ovoj Odluci smatraju se:

* javno-prometne površine (nerazvrstane ceste, trgovi, seoski, poljski i šumski putevi, nogostupi, pješačke zone, pješačko-biciklističke staze, javna parkirališta, pješački otoci, autobusna stajališta, pješački i drugi putevi na zelenim površinama i slično) javne stube, komunalni javni prilazi i prolazi, te dijelovi javnih cesta koje prolaze kroz naselje, kad se ti dijelovi ne održavaju kao javne ceste prema posebnom zakonu,
* javno-zelene površine (parkovi, šetališta, park - šume, živice, travnjaci, cvijetnjaci i slično, drvoredi, skupine ili pojedinačna stabla, zelene površine uz ceste i ulice),
* ostale površine javne namjene (dječja, sportska i rekreacijska igrališta).

Jedinstveni upravni odjel Općine Sveti Ivan Žabno (u daljnjem tekstu: Jedinstveni upravni odjel) utvrdit će, na temelju službenih podataka o zemljištu, da li se neka površina u smislu ove Odluke smatra javnom površinom ukoliko dođe do spora o tome.

1. **UREĐENJE NASELJA**

Članak 3.

 Pod uređenjem naselja u smislu ove Odluke smatra se uređenje vanjskih dijelova građevina i okućnica, ograda, izloga, postavljanje reklama i reklamnih ploča, natpisa (naziva), plakatiranje, orijentacijski planovi, telefonske govornice, javna rasvjeta, te drugi komunalni objekti, uređaji i oprema koji se nalaze na javnoj površini.

 **1. Uređenje vanjskih dijelova građevina**

Članak 4.

 Vanjski dijelovi građevine su svi vidljivi dijelovi građevina s javnih površina ili površina javne namjene, (kao pročelja, balkoni, terase, lođe, ulazna vrata, prozori, prozorski otvori, žljebovi, dimnjaci i drugi vanjski uređaji i oprema) koji moraju biti ispravni, uredni i čisti.

Vlasnici ili korisnici građevina-stanova i poslovnih prostorija dužni su brinuti o vanjskom izgledu i čistoći pročelja, uličnih balkona, lođa, terasa, prozora i naprava te ih po mogućnosti ukrašavati ukrasnim biljem i brinuti se o urednom izgledu i čistoći ulaznih vrata u zgradi.

Posuda sa cvijećem izvan gabarita građevine mora biti postavljena i osigurana na način da spriječi pad posude te polijevanje vode kod zalijevanja cvijeća na prolaznike.

Vlasnik odnosno korisnik zgrade dužan je odmah otkloniti oštećenja vanjskih dijelova zgrade (pročelje ili pokrov postojeće zgrade) koji nisu nosiva konstrukcija, a zbog kojih postoji opasnost za život, zdravlje ili imovinu ljudi, sukladno posebnim propisima o gradnji i građevinskoj inspekciji.

Vlasnici i korisnici zgrada, kuća i drugih objekata dužni su redovito uređivati okućnice te ih držati u urednom stanju, kao i građevinsko zemljište koje koje se nalazi unutar građevinske zone.

Zabranjuje se bilo kakvo oštećivanje, iscrtavanje, plakatiranje pročelja građevine.

 **2. Uređenje ograda, vrtova, okućnica i sličnih površina**

Članak 5.

 Ograda uz javnu površinu mora biti izgrađena tako da se uklapa u okoliš, a prema posebnom zakonu, ne smije biti napravljena od bodljikave žice, šiljaka ili slično.

 Bodljikavu žicu, šiljke i slično može se iznimno postaviti samo oko određenih objekata, na temelju odobrenja Jedinstvenog upravnog odjela i to tako da ne smeta prolaznicima i da po svom položaju ne predstavlja opasnost od ozljeda.

 Vlasnik, posjednik ili korisnik dužan je ogradu uz javnu površinu održavati urednom i na način da ne predstavlja opasnost za prolaznike.

 Vlasnik, posjednik ili korisnik pojedinačnog stabla ili skupine stabala, ograde od ukrasne živice i drugog zelenila uz javnu površinu mora ih uredno održavati i godišnje najmanje dva puta obrezivati tako da ne prelazi regulacijsku liniju uz javnu površinu i da ne ometaju vidljivost i preglednost u prometu.

Dvorišta, vrtove i druge površine ispred građevina i neizgrađena građevinska zemljišta i slične površine uz javne površine ili površine javne namjene vlasnici ili korisnici dužni su održavati urednima.

 Komunalni redar naložit će rješenjem vlasniku ili korisniku nekretnine da otkloni nedostatke odnosno izvrši određene radnje.

Ukoliko vlasnik, posjednik ili korisnik nekretnine ne izvrši radnju naloženu u rješenju, naložena radnja će se provesti preko treće osobe na trošak vlasnika ili korisnika nekretnine, prema važećem cjeniku pravne osobe koja obavlja poslove uređenja javnih površina Općine.

**3. Uređenje izloga**

Članak 6.

Izlozi, izložbeni ormarići te ostali slični objekti što služe izlaganju robe (u daljnjem tekstu: izlozi) uz javnu površinu, moraju biti tehnički i estetski oblikovani.

Izlozi se moraju redovito čistiti te prigodno dekorirati.

U izlozima se ne smije držati ambalaža ili skladištiti roba.

Izlozi praznih poslovnih prostora moraju biti zasjenjeni materijalom bijele boje ili pokriveni neprozirnom zavjesom.

U izloge i druge vanjske dijelove poslovnih prostora nije dozvoljeno postavljanje plakata i oglasa koji nisu vezani s djelatnošću korisnika izloga.

Komunalni redar naložit će rješenjem vlasniku ili korisniku da otkloni nedostatke odnosno izvrši određene radnje.

 **4. Reklame, reklamne ploče i slično**

Članak 7.

Plakati, oglasni i slične obavijesti mogu se samo postavljati na oglasnim pločama, oglasnim stupovima i oglasnim ormarićima.

Natpisne ploče, reklame, reklamne ploče, reklamne konstrukcije, jarboli za zastave, transparenti i drugi prigodni natpisi, izlozi, zaštitne naprave na izlozima, oglasne ploče, oglasni stupovi, oglasni ormarići i plakati moraju se održavati u urednom stanju, a dotrajali se moraju obnavljati, odnosno zamijeniti.

Vlasnik natpisne ploče dužan je natpisnu ploču ukloniti u roku od 15 dana od dana prestanka obavljanja djelatnosti, odnosno od preseljenja iz zgrade u kojoj je obavljao djelatnost.

Članak 8.

Reklame se ne smiju postavljati na mjestima i na način kojim bi se umanjila ili onemogućila funkcija prometnih znakova i semafora ili smanjila preglednost prometa.

Za veće reklamne konstrukcije i konzolne reklame potreban je statički proračun i atest elektroinstalacija ukoliko je reklama svjetleća.

Članak 9.

Predmeti iz članka 7. ove Odluke moraju se redovito održavati urednim, čistim, u ispravnom stanju, a dotrajale treba obnoviti ili zamijeniti.

Svaki kvar ili oštećenje vlasnik ili posjednik predmeta dužan je ukloniti u roku od 3 dana.

Ako se predmet ne koristi duže od 30 dana, vlasnik ili posjednik ga je dužan ukloniti sa javne površine o svom trošku.

Članak 10.

Za postavljanje predmeta iz članka 7. ove Odluke na javnim površinama iz članka 2. ove Odluke, plaća se porez na korištenje javnih površina koji se određuje Odlukom o općinskim porezima Općine Sveti Ivan Žabno.

Članak 11.

Komunalni redar naložit će rješenjem vlasniku, posjedniku ili korisniku uklanjanje predmeta iz članka 7. ove Odluke ako se vlasnik, posjednik ili korisnik ne pridržava svih odredbi izdanog odobrenja ili iste postavi bez odobrenja.

 Ukoliko vlasnik ili posjednik ili korisnik ne izvrši radnju naloženu u rješenju, naložena radnja će se provesti preko treće osobe na trošak vlasnika, korisnika ili posjednika.

**5. Nazivi (natpisi) na građevinama**

Članak 12.

Fizičke ili pravne osobe koje su to dužne na temelju posebnih propisa, ističu na građevini u kojoj koriste poslovni prostor odgovarajući naziv, odnosno ime tvrtke ili obrtničke radnje (u daljnjem tekstu: naziv).

Članak 13.

Fizičke ili pravne osobe iz članka 12. ove Odluke dužne su ukloniti naziv u roku 15 dana od prestanka obavljanja djelatnosti, odnosno od preseljenja iz građevine koju su koristili.

Ako to ne učini, komunalni redar naložit će rješenjem uklanjanje naziva odnosno imena tvrtke ili obrtničke radnje.

Ukoliko vlasnik ili posjednik ne izvrši radnju naloženu u rješenju, naložena radnja će se provesti preko treće osobe na trošak fizičke ili pravne osobe koja je postavila naziv.

1. **Plakatiranje**

Članak 14.

Plakati, oglasi, osmrtnice i slične objave (u daljnjem tekstu: plakati), mogu se postavljati samo na oglasnim pločama ili panoima, oglasnim stupovima i oglasnim ormarićima postavljenim u tu svrhu.

Političke stranke i drugi sudionici izbora dužni su svoje plakate ukloniti u roku od 3 dana po završetku izbora.

Uredno istaknute plakate nije dozvoljeno uništavati.

Skidanje plakata i čišćenje mjesta koja nisu predviđena za plakatiranje izvršit će se na teret oglašivača, organizatora priredbe ili manifestacije odnosno pravne ili fizičke osobe čija se priredba, manifestacija ili proizvod oglašava.

1. **Orijentacijski planovi, telefonske govornice i drugi komunalni objekti**

Članak 15.

Orijentacijski planovi, skulpture, javne telefonske govornice, javni vodoskoci, fontane, poštanski sandučići, i drugi komunalni objekti, koji služe općoj upotrebi, mogu se izgrađivati, odnosno postavljati samo na temelju odobrenja i na mjestima kojaodredi Jedinstveni upravni odjel.

Objekti iz stavka 1. ovog članka moraju biti estetski oblikovani, uredni i ispravni.

Uočeni kvarovi i oštećenja moraju se ukloniti u roku 7 dana od strane vlasnika.

Objekte iz stavka 1. ovog članka zabranjeno je uništavati ili ih na drugi način nagrđivati.

Članak 16.

Komunalni redar naložit će rješenjem vlasniku uklanjanje objekata iz članka 15. ove Odluke ako se vlasnik ili posjednik ne pridržava svih odredbi izdanog odobrenja ili iste postavi bez odobrenje.

Ukoliko vlasnik ili posjednik ne izvrši radnju naloženu u rješenju, naložena radnja će se provesti preko treće osobe na trošak vlasnika ili posjednika.

1. **Natpisne ploče i kućni brojevi**

Članak 17.

Na području Općine ulice i trgovi u naseljima moraju biti označeni natpisnim pločama s imenom ulice, odnosno trga, u skladu s posebnim propisima.

Natpisne ploče moraju biti u pravilu plave boje, a natpisi na njima bijele boje.

Vlasnici, posjednici ili korisnici stambenih i poslovnih građevina dužni su ih označiti kućnim brojem.

Članak 18.

 U slučaju promjena naziva javne površine mora se postaviti nova natpisna ploča najkasnije u roku od 2 mjeseca po preimenovanju. U istom roku moraju se izmijeniti i pločice s oznakama kućnih brojeva ukoliko nisu u skladu s izvršenom promjenom.

1. **Čekaonice, autobusna stajališta i parkirališta**

Članak 19.

Otvorene čekaonice i autobusna stajališta, moraju biti održavane u urednom i ispravnom stanju te moraju ispunjavati tehničke uvjete.

Klupe, nadstrešnice i ostali predmeti otvorenih čekaonica i autobusnih stajališta moraju biti čisti uredni i ispravni, a dotrajale i oštećene predmete treba odmah ukloniti, a najkasnije u roku od 15 dana.

Nadstrešnice za sklanjanje ljudi u javnom prometu mogu se postavljati samo na temelju odobrenja Jedinstvenog upravnog odjela, ako posebnim propisima nije određeno drugačije.

Podnositelj zahtjeva dužan je uz zahtjev priložiti detaljnu skicu površine koja se koristi, izgled i tehnički opis objekta.

U odobrenju iz stavka 3. ovog članka odredit će se mjesto i način postavljanja, izgled predmeta, vrijeme na koje se objekt postavlja i drugi uvjeti.

Komunalni redar naložit će rješenjem vlasniku uklanjanje objekta iz stavka 1. i 2. ovog članka ako se vlasnik ne pridržava svih odredbi izdanog odobrenja ili iste postavi bez odobrenja. Ukoliko vlasnik ne izvrši radnju naloženu u rješenju, naložena radnja će se provesti preko treće osobe na trošak vlasnika.

Članak 20.

Javna parkirališta treba održavati urednim i čistim.

O čistoći javnih parkirališta bez sustava naplate brine Općina.

1. **Dječja, sportska i rekreacijska igrališta**

Članak 21.

Dječja, sportska i rekreacijska igrališta i objekti na njima, moraju se održavati u urednom i ispravnom stanju.

Za urednost tih površina i ispravnost objekata brine pravna osoba koje tim površinama upravlja, a oštećenja objekata dužna je ukloniti u roku od 15 dana.

Oprema dječjeg igrališta može se postavljati samo na temelju odobrenja Upravnog odjela, ako posebnim propisima nije određeno drugačije. Podnositelj zahtjeva dužan je uz zahtjev priložiti detaljnu skicu površine koja se koristi, izgled i tehnički opis opreme, te potrebne ateste.

U odobrenju iz stavka 3. ovoga članka odredit će se mjesto i način postavljanja, izgled opreme, vrijeme na koje se oprema postavlja i drugi uvjeti.

Članak 22.

Na dječja, sportska i rekreacijska igrališta nije dozvoljeno:

1. dovoditi pse i mačke, osim radnih životinja,
2. ostavljati ili bacati otpatke (voća, povrća, cvijeća, papira, papirnatu i drugu ambalažu, staklo i slično),
3. voziti se biciklom, mopedom, motociklom, rolama i sl.,
4. koristiti sprave određene za dječju igru protivno njihovoj namjeni,
5. oštećivati objekte i uređaje koji se na njima nalaze ili čine njihov sastavni dio.

 **11. Uklanjanje ruševnih građevina**

Članak 23.

Vlasnici su dužni ukloniti napuštenu ruševnu građevinu, a do njenog uklanjanja obvezni su je ograditi odgovarajućom ogradom koju propiše komunalni redar na afirmiranoj regulacionoj liniji.

Građevinska inspekcija može narediti da se uklanjanje izvrši i o trošku Općine.

1. **Javna rasvjeta**

Članak 24.

 Javno -prometne površine, pješački i drugi javni putovi na javnim zelenim površinama moraju imati javnu rasvjetu.

 Rasvjetna tijela moraju biti funkcionalna i estetski oblikovana.

 Javna rasvjeta, u pravilu, mora svijetliti tijekom cijele noći.

 Zabranjeno je oštećenje i uništavanje rasvjetnih stupova i rasvjetnih tijela kao i postavljanje oglasa, obavijesti, reklama i slično na te objekte, osim ukrasnih zastavica.

1. **KORIŠTENJE JAVNIH POVRŠINA**

Članak 25.

 Javne površine mogu se privremeno koristiti za postavljanje kioska, pokretnih naprava, održavanje manifestacija i sportskih priredbi, odlaganje građevinskog materijala, postavljanje skele, privremeno odlaganje drva za ogrijev, organizaciju gradilišta, popravak vanjskih dijelova građevina, prigodnu i povremenu prodaju.

* + 1. **Kiosci**

Članak 26.

 Kioscima u smislu ove Odluke smatraju se montažni objekti lagane konstrukcije, površine do 12 m2, koji se u cijelosti ili u dijelovima mogu prenositi i postavljati na određeno mjesto, a služe za izlaganje i prodaju, npr. cvijeća, duhana, duhanskih prerađevina, voća i povrća, tiskovina, razglednica, suvenira i sličnih proizvoda.

Članak 27.

Kiosci se na javnim površinama mogu postavljati u skladu s lokacijskom, odnosno građevinskom dozvolom ili u skladu s odobrenjem Jedinstvenog upravnog odjela, kada lokacijska, odnosno građevinska dozvola prema odredbama posebnog zakona nije potrebna.

 Podnositelj zahtjeva dužan je uz zahtjev priložiti detaljnu skicu površine koja se koristi ili foto-montažu mjesta na kojem se kiosk postavlja (mikrolokacija), izgled i tehnički opis kioska.

Odobrenje za postavljanje kioska na javnoj površini izdaje Jedinstveni upravni odjel uz prethodnu suglasnost općinskog načelnika.

 Odobrenjem se određuje lokacija, izgled kioska, veličina kioska, način uređivanja zauzetog prostora, rok trajanja odobrenja i drugi uvjeti.

Rok za postavljanje kioska može se produljiti ako se utvrdi da kiosk ispunjava sve uvjete predviđene odobrenjem i ako nema drugih razloga za uklanjanje.

Članak 28.

Vlasnik ili korisnik kioska dužan je kiosk održavati urednim, a sva oštećenja odmah ukloniti. Uz kiosk, vlasnik ili korisnik je dužan postaviti košaru za otpad, koju mora redovito prazniti, a prostor oko kioska dužan je održavati čistim i urednim.

Vlasnik ili korisnik kioska dužan je javnu površinu nakon uklanjanja istog dovesti u prvobitno stanje.

Ukoliko vlasnik ili korisnik kioska ne dovede korištenu javnu površinu u prvobitno stanje, ista će biti dovedena u prvobitno stanje putem treće osobe na trošak vlasnika ili korisnika kioska.

Članak 29.

Komunalni redar naložit će rješenjem uklanjane kioska i prije isteka određenog roka, ako se vlasnik ili korisnik kioska ne pridržava svih odredbi izdanog odobrenja Jedinstvenog pravnog odjela, ako je kiosk postavljen bez odobrenja ili ako se ne koristi duže od 30 dana.

Ukoliko vlasnik ili korisnik ne izvrši radnju naloženu u rješenju, naložena radnja će se provesti preko treće osobe na trošak vlasnika.

* 1. **Pokretne naprave**

Članak 30.

Pokretne naprave prema ovoj Odluci smatraju se lako prenosivi objekti, kao što su pultovi, automati za prodaju sladoleda ili cigareta i pića, ugostiteljske prikolice, šatori, ograđeni prostor za cirkus i zabavne radnje, peći za pečenje plodina, te stolovi, stolice, klupe, suncobrani, tende i pokretne ograde postavljene ispred ugostiteljskih, odnosno obrtničkih objekata.

Odobrenje za postavljanje pokretnih naprava izdaje Jedinstveni upravni odjel uz prethodnu sulasnost općinskog načelnika.

Podnositelj zahtjeva dužan je uz zahtjev priložiti detaljnu skicu javne površine koju želi koristiti, veličinu, izgled i tehnički opis pokretne naprave.

Odobrenjem se utvrđuju uvjeti korištenja javne površine, točna lokacija, površina i vrijeme korištenja, izgled i materijal pokretne naprave.

Vlasnici ili korisnici pokretnih naprava dužni su pokretnu napravu i javnu površinu koju koriste održavati urednom i čistom.

Članak 31.

Vlasnik ili korisnik pokretnih naprava dužan je korištenu javnu površinu nakon uklanjanja istih dovesti u prvobitno stanje.

Ako vlasnik ili korisnik pokretnih naprava javnu površinu ne dovedu u prvobitno stanje, ista će biti dovedena u prvobitno stanje na trošak vlasnika pokretne naprave.

Sva oštećenja na javnoj površini koja su nastala uslijed nepravilnog korištenja javne površine, vlasnik ili korisnik pokretnih naprava dužan je otkloniti u roku 3 dana od njihovog nastanka. U protivnom sanacija javne površine izvršit će se po trećoj osobi o trošku vlasnika ili korisnika.

Članak 32.

 Komunalni redar naložit će rješenjem uklanjanje pokretne naprave vlasniku ili korisniku pokretne naprave i prije isteka određenog roka, ako se vlasnik ili korisnik pokretne naprave ne pridržava svih odredbi izdanog odobrenja Jedinstvenog upravnog odjela ili ako je pokretna naprava postavljena bez odobrenja.

Ukoliko vlasnik ili korisnik pokretnih naprava ne izvrši radnju naloženu u rješenju, naložena radnja će se provesti po trećoj osobi na trošak vlasnika ili korisnika pokretnih naprava.

* 1. **Manifestacije i sportske priredbe**

Članak 33.

Dozvoljava se privremeno korištenje javnih površina za održavanje državnih, vjerskih te drugih manifestacija kao i sportskih te drugih priredaba, uz odobrenje Jedinstvenog upravnog odjela i uz prethodnu suglasnost općinskog načelnika.

Organizator je uz zahtjev dužan priložiti skicu površine koja će se koristiti, vrijeme održavanja manifestacije ili priredbe, te program manifestacije ili priredbe.

Organizator je dužan najkasnije u roku 2 sata po okončanju manifestacije ili sportske priredbe očistiti javnu površinu korištenu za održavanje kao i prilaze istoj.

Komunalni redar naložit će rješenjem organizatoru čišćenje korištene javne površine.

Ukoliko organizator ne izvrši radnju naloženu u rješenju, naložena radnja će se provesti po trećoj osobi na trošak organizatora.

* 1. **Odlaganje građevinskog materijala, postava skele, organizacija gradilišta, popravak vanjskih dijelova građevina**

Članak 34.

U svrhu privremenog korištenja javne površine, Jedinstveni upravni odjel izdaje investitoru ili izvoditelju odobrenje za privremeno korištenje javne površine za odlaganje građevinskog materijala, postavu skele, organizaciju gradilišta ili popravak vanjskih dijelova građevina i slične građevinske radove.

Članak 35.

Za organizaciju gradilišta, utovar, istovar i smještaj građevinskog materijala, podizanje skela, popravke vanjskih dijelova građevina te slične građevinske radove, može se u skladu s propisima o sigurnosti prometa dozvoliti privremeno korištenje javne površine.

Investitoru, vlasniku građevine, materijala ili predmeta odobrenje za privremeno korištenje javne površine iz stavka 1. ovog članka izdaje Jedinstveni upravni odjel.

Komunalni redar naložit će rješenjem uklanjanje materijala i predmeta koji su istovareni i smješteni na javnoj površini protivno odobrenju ili bez odobrenja.

Ukoliko investitor, vlasnik građevine, materijala ili predmeta ne izvrši radnju naloženu u rješenju, naložena radnja će se provesti po trećoj osobi na trošak vlasnika.

Članak 36.

 Kod izvođenja radova iz članka 34. ove Odluke mora se osigurati da javno- prometna površina bude prohodna.

Članak 37.

 Javno - prometna površina ispod skele može se u pravilu izuzeti iz prometa samo za vrijeme dok gradnja ne dostigne visinu stropa nad prizemljem.

 Prolaz ispod skele mora se zaštiti protiv sipanja i propadanja materijala zaštitnim krovom, a skelu treba izvesti tako, da se ispod nje može normalno odvijati pješački promet.

 Ako se gradnja iz bilo kojeg razloga na duže vrijeme obustavi, komunalni redar može odrediti uklanjanje skele i drugog materijala s javno - prometne površine.

 Ukoliko investitor ili izvoditelj radova ne izvrši radnju naloženu u rješenju, naložena radnja će se provesti preko treće osobe na trošak investitora.

Članak 38.

 Investitor ili izvoditelj radova dužan je najkasnije u roku od 24 sata po završetku radova obavijestiti komunalnog redara, da mu zauzeta javna površina više nije potrebna i da je dovedena u prvobitno stanje.

 Komunalni redar pregledat će korištenu javnu površinu i ako utvrdi da javna površina nije dovedena u prvobitno stanje, investitoru radova će rješenjem odrediti rok za dovođenje iste u prvobitno stanje.

 Ukoliko investitor radova ne izvrši radnju naloženu u rješenju, naložena radnja će se provesti preko treće osobe na trošak investitora.

Članak 39.

 Za radove na vanjskim dijelovima zgrade (krovovi, žljebovi, pročelja, dimovodi i slično) ili zbog čišćenja ili hitnih intervencija mogu se prema potrebi, privremeno koristiti i dijelovi javnih površina, bez odobrenja Jedinstvenog upravnog odjela.

Prije početka radova iz stavka 1. ovog članka potrebno je obavijestiti komunalnog redara.

 Za vrijeme obavljanja ovih radova izvoditelj mora poduzeti sve propisane i uobičajene mjere sigurnosti te naročito paziti da se obavljanjem radova ne dovede u opasnost zdravlje i život prolaznika i ne ometa cestovni i pješački promet.

* 1. **Ogrjev**

Članak 40.

 Za istovar, slaganje ili piljenje drva, i slično u slučaju potrebe, može se privremeno koristiti neophodno potrebni dio javne površine, ali tako da se ne ometa cestovni i pješački promet.

 Istovarena drva moraju se složiti okomito na rub kolnika, tako da se spriječi rušenje.

 Drva, i slično moraju se ukloniti s javne površine u roku od 7 dana, a korištena površina mora se odmah nakon toga očistiti.

 Cijepanje drva na javnim površinama nije dopušteno.

Članak 41.

 Za utovar i istovar robe ili materijala može se u opravdanim slučajevima (nedostatak prostora ili kolnog ulaza i slično) privremeno koristiti javna površina. Utovar i istovar treba se odvijati brzo i bez zastoja, tako da se promet ne zaustavlja i ne ugrožava sigurnost prometa.

 Ako se izuzetno roba ili materijal mora istovariti na samu javnu površinu, tada se mora složiti tako, da ne smeta prometu i mora se odmah ukloniti.

* 1. **Prigodna i povremena prodaja**

Članak 42.

 Dozvoljava se privremeno korištenje javnih površina za prigodnu prodaju povodom državnih, vjerskih i drugih blagdana, te manifestacija, uz odobrenje Jedinstvenog upravnog odjela i prethodnu suglasnost općinskog načelnika.

Članak 43.

 Dozvoljava se privremeno korištenje javnih površina za povremenu prodaju poljoprivrednih, obrtničkih i drugih proizvoda.

Povremena prodaja iz stavka 1. ovog članka dozvoljena je uz odobrenje Jedinstvenog upravnog odjela i prethodne suglasnosti općinskog načelnika.

Članak 44.

Prodavatelju koji prodaje proizvode iz članka 43. ove Odluke, bez odobrenja Jedinstvenog Upravnog odjela, ili ako se ne pridržava svih propisanih uvjeta u odobrenju za privremeno korištenje javne površine, komunalni redar naložit će odmah uklanjanje svih stvari i robe s javne površine.

Ukoliko prodavatelj ne izvrši radnju naloženu u rješenju komunalnog redara, naložena radnja će se provesti preko treće osobe na trošak prodavatelja.

* 1. **Prekopi i bušenja javnih površina radi izgradnje infrastrukture, izvođenje priključaka na infrastrukturu i hitne intervencije**

Članak 45.

 Izvođenju radova prekopa ili bušenja javnih površina može se pristupiti samo na temelju odobrenja Jedinstvenog upravnog odjela i uz prethodnu suglasnost općinskog načelnika.

Članak 46.

 Zahtjev za prekop ili bušenje javnih površina podnosi investitor ili izvoditelj.

 U odobrenju se utvrđuju uvjeti za izvođenje i osiguranje prekopa ili bušenja i konačnu sanaciju javne površine.

Za vrijeme obavljanja ovih radova izvoditelj mora poduzeti sve propisane i uobičajene mjere sigurnosti, te naročito paziti da se obavljanjem radova ne dovede u opasnost zdravlje i život prolaznika i ne ometa promet.

Članak 47.

Investitor ili izvoditelj radova dužan je najkasnije u roku od 24 sata po završetku radova obavijestiti komunalnog redara da je izvršio prekop ili bušenje i da je javna površina dovedena u prvobitno stanje.

 Komunalni redar pregledat će javnu površinu i ako utvrdi da javna površina nije dovedena u prvobitno stanje, investitoru ili izvoditelju radova će rješenjem odrediti rok za dovođenje iste u prvobitno stanje.

 Ukoliko investitor, odnosno izvoditelj radova ne izvrši radnju naloženu u rješenju, naložena radnja će se provesti preko treće osobe na trošak investitora.

Članak 48.

 Prekopi radi hitne intervencije (kvar na vodovodu, plinovodu, električnoj mreži, kanalizaciji ili telefonskoj mreži) mogu se iznimno izvoditi bez prethodnog odobrenja, s time da se pismenim putem ili e poštom odmah obavijesti komunalnog redara.

Za vrijeme obavljanja ovih radova izvoditelj mora poduzeti sve propisane i uobičajene mjere sigurnosti, te naročito paziti da se obavljanjem radova ne dovede u opasnost zdravlje i život prolaznika te ne ometa cestovni i pješački promet.

Članak 49.

 Investitor radova iz članka 46. ove Odluke dužan je snositi troškove eventualnih oštećenja koja se mogu pojaviti na javnoj površini.

1. **ODRŽAVANJE ČISTOĆE I ČUVANJE JAVNIH POVRŠINA**

 **1. Održavanje čistoće**

Članak 50.

Održavanje čistoće obuhvaća čišćenje javnih površina, te sakupljanje i odvoz komunalnog otpada na uređena odlagališta utvrđena posebnim propisima.

Održavanje čistoće dijeli se na redovno i izvanredno.

Članak 51.

Opseg, način i ostali uvjeti redovnog održavanja čistoće javnih površina vrši se sukladno godišnjem Programu održavanja komunalne infrastrukture Općine kojeg donosi Općinsko vijeće Općine Sveti Ivan Žabno (u daljnjem tekstu: Općinsko vijeće).

Članak 52.

Izvanredno održavanje čistoće javnih površina utvrđuje općinski načelnik.

Izvanredno održavanje čistoće javnih površina odredit će se kada zbog vremenskih nepogoda ili sličnih događaja javne površine budu prekomjerno oštećene ili onečišćene te kada je iz drugih razloga javne površine potrebno izvanredno održavati i čistiti.

 **2. Očuvanje javno – prometnih površina**

Članak 53.

Radi očuvanja javno-prometnih površina na njima je naročito zabranjeno:

1. bilo kakvo oštećenje javno–prometne površine ili objekata, uređaja ili opreme koji su njihov sastavni dio,
2. ostavljati ili bacati otpatke (voća, povrća, cvijeća, papira, papirnate i druge ambalaže i sl.) te na drugi način stvarati nečistoću,
3. upotrebljavati javno – prometne površine protivno njihovoj namjeni,
4. zatrpavati odvodne jarake za oborinske vode,
5. nanositi zemlju, blato, kamenje i otpadni građevinski materijal na javno - prometnu površinu,
6. držati, izlagati i prodavati robu bez odobrenja Jedinstvenog upravnog odjela,
7. odlagati i držati komunalni otpad bez odobrenja Jedinstvenog upravnog odjela,
8. oštećivati posude za komunalni otpad,
9. ispuštati otpadne vode i gnojnice,
10. bacati letke,
11. paliti komunalni ili drugi otpad,
12. propuštati ili obavljati bilo kakve radnje kojima se onečišćuje javna površina
13. ostavljati vozila bez registarskih tablica, lake prikolice, kamp – prikolice i druga priključna vozila, neispravna ili oštećena vozila i olupine vozila duže od 15 dana i
14. obavljati fiziološke potrebe.

Članak 54.

Troškove popravka oštećene javno - prometne površine snosi počinitelj prema cjeniku tvrtke kojoj je povjereno održavanje javno – prometne površine.

Članak 55.

Radi čuvanja javno - prometnih površina nerazvrstanih cesta, poljskih ili šumskih putova vlasnici ili korisnici zemljišta koja graniče s javno - prometnom površinom dužni su:

1. čistiti i uređivati odvodne jarke uz tu cestu,
2. održavati živice tako da ne otežavaju prometovanje,
3. čistiti i uređivati bankine,
4. ukloniti drveće ili dijelove krošnje drveća koji otežavaju promet ili onemogućavaju zračenje i sušenje ceste.

Pod čišćenjem i održavanjem odvodnih jaraka podrazumijeva se:

1. održavanje istih u ispravnom stanju,
2. produbljivanje jaraka (čišćenje mulja i ostalog otpada koji onemogućava normalno otjecanje vode),
3. košnja trave i korova s pokosa i dna jarka,
4. ugradnja i čišćenje betonskih cijevi odgovarajućeg profila na prijelazima preko jaraka u nivou s dnom jarka.

**3. Održavanje javnih zelenih površina**

Članak 56.

Održavanje javnih zelenih površina obuhvaća: njegu, obnovu, obrezivanje i prihranjivanje drveća, grmlja, cvjetnih gredica i travnjaka, zaštitu od bolesti bilja, održavanje objekata, uređaja i ostale opreme, čišćenje cjelokupne zelene površine i čuvanje od oštećenja te košnja trave i drugo.

Održavanje javnih zelenih površina dijeli se na redovno i izvanredno.

Opseg, način i ostali uvjeti redovnog održavanja čistoće javnih površina vrši se sukladno godišnjem Programu održavanja komunalne infrastrukture Općine kojeg donosi Općinsko vijeće.

Članak 57.

Izvanredno održavanje čistoće javnih površina utvrđuje općinski načelnik.

Članak 58.

Drveća na javnim zelenim površinama u blizini zgrada moraju se održavati tako da ne smetaju građevinama, ne oštećuje zgrade te da u većoj mjeri ne prikrivaju danje svjetlo.

Grane stabala ne smiju smetati javnoj rasvjeti na javnim površinama te sigurnosti prometa.

Drvorede treba redovito održavati i njegovati u skladu s pravilima struke, a na javno zelenim površinama kontinuirano iskorjenjivati korov koji izaziva alergijske bolesti (ambrozija i slično).

Članak 59.

Na javnim zelenim površinama dozvoljeno je postavljanje komunalnih instalacija samo podzemno.

Iznimno od stavka 1. ovog članka električni ili telefonski vodovi mogu se postavljati i nadzemno, kada je to neophodno zbog osobitosti terena i udaljenosti potrošača uz suglasnost općinskog načelnika.

 **4. Očuvanje javnih zelenih površina**

Članak 60.

Radi očuvanja javnih zelenih površina naročito je zabranjeno :

1. sjeći drveće te vaditi panjeve bez odobrenja Jedinstvenog upravnog odjela i prethodne suglasnosti općinskog načelnika,
2. obrezivati i skidati grane i vrhove s ukrasnog drveća i grmlja, bez odobrenja nadležnog Jedinstvenog upravnog odjela i prethodne suglasnosti općinskog načelnika,
3. guliti koru stabala, zasijecati drveće, grmlje i živicu,
4. neovlašteno skidati plodove s drveća i grmlja, trgati i brati cvijeće, vaditi cvijeće, cvjetne i travnate grmove, skidati grane s grmlja i drveća,
5. penjati se po drveću,
6. kopati i odnositi zemlju i humus,
7. oštećivati ili izvaljivati stabla i grmlje, oštećivati cvjetne gredice ,
8. oštećivati opremu zelenih površina (kao npr. mostove, ogradne stupiće ili žice, klupe, stolove, skloništa, sprave za igru djece, znakove, košare za otpad, hranilišta za ptice i sl.),
9. oštećivati klupe,
10. kampirati,
11. dovoditi pse,
12. ložiti vatru i paliti stabla,
13. upotrebljavati javne zelene površine i koristiti sprave određene za dječju igru protivno njihovoj namjeni,
14. prati vozila,
15. voziti, zaustavljati, parkirati vozila,
16. voziti, zaustavljati, parkirati vozila na površinama koje su nekad bile zelene, a koje su uslijed protupravnog korištenja uništene,
17. ostavljati vozila bez registarskih tablica, lake prikolice, kamp – prikolice i druga priključna vozila, neispravna ili oštećena vozila i olupine vozila duže od 15 dana,
18. obavljati fiziološke potrebe.

Vozila iz članka 60. stavka 1. točki 14., 15., 16., i 17. ove Odluke ostavljena na površinama javne namjene uklonit će se i premjestiti na za to određeno mjesto putem treće osobe, a na trošak vlasnika vozila.

Uklonjeno vozilo vlasnici su dužni preuzeti u roku od 30 dana, uz podmirenje nastalih troškova premještanja i čuvanja, a u protivnom će se vozilo proglasiti vlasništvom Općine i izložiti prodaji na javnom nadmetanju radi podmirenja troškova.

Članak 61.

Vlasnikom se smatra osoba koja je evidentirana u odgovarajućim evidencijama Ministarstva unutarnjih poslova, prema registracijskoj oznaci vozila kao vlasnik vozila, a za vozila koja nisu evidentirana vlasnika vozila utvrđuju djelatnici Policijske postaje.

 Vlasnikom se smatra i primatelj leasinga kojemu je vozilo prepušteno na korištenje na temelju pravnog posla leasinga, odnosno najmoprimac kojem je poduzetnik u obavljanu rent-a-car usluge prepustio vozilo na temelju ugovora o najmu.

Članak 62.

Vlasnik vozila, ako počinitelj nije poznat, kojim je počinjen prekršaj iz članka 60. stavka 1. dužan je na zahtjev komunalnog redara dati vjerodostojan podatak o osobi koja je u vrijeme počinjenja prekršaja upravljala vozilom.

Kada je vlasnik vozila kojim je počinjen prekršaj propisan ovom Odlukom pravna osoba, podatke iz stavka 1. ovoga članka dužna je dati odgovorna osoba u pravnoj osobi.

Članak 63.

 Za dijelove zelenila koji su proglašeni zaštićenim objektom prirode (pojedino drvo, drvoredi, grm, park, šume) vrijede posebni propisi.

# Članak 64.

Troškove popravka oštećene javne zelene površine snosi počinitelj prema cjeniku pravne osove kojoj je povjereno održavanje javne zelenih površina.

Članak 65.

Javno - prometne i javne zelene površine moraju biti opremljene kantama za odlaganje otpada.

Članak 66.

Vlasnik ili posjednik kućnog ljubimca ili domaće životinje dužan je očistiti javnu površinu koju onečisti njegov kućni ljubimac ili domaća životinja.

Sva ostala postupanja na javnim površinama s kućnim ljubimcima propisana su posebnom odlukom.

1. **Sakupljanje, odvoz i postupanje s komunalnim otpadom**

Članak 67.

Skupljanje, odvoz i postupanje s komunalnim otpadom propisani su posebnom odlukom.

Članak 68.

 Vlasnik ili posjednik septičke jame dužan je pravodobno prazniti i čistiti septičku jamu, kako ne bi došlo do prelijevanja i onečišćenja okoliša.

 Ako zbog prelijevanja septičke jame ili zbog njezine propusnosti dođe do zagađenja okoliša ili do štete koju utvrdi komunalni redar, vlasnik ili korisnik septičke jame dužan je istu sanirati na svoj trošak i nadoknaditi štetu.

 Čišćenje i pražnjenje septičkih jama pneumatskim strojem može se obavljati i danju i noću, a bez pneumatskog stroja isključivo u razdoblju od 20 do 6 sati slijedećeg dana.

 Fekalije iz septičkih jama mogu se odvoziti samo u hermetički zatvorenoj posudi i cisterni, tako da se izbjegne prosipanje fekalija po javnim površinama.

 Cisterne s fekalijama mogu se prazniti na vlastita poljoprivredna zemljišta, a na tuđa poljoprivredna zemljišta samo uz pristanak vlasnika, na minimalnoj udaljenosti od 300 m od naselja, uz obvezu zaoravanja.

 Pražnjenje septičkih jama i odvodnju optadnih voda u kanalizacijsku mrežu mogu vršiti za to ovlaštene osobe.

 Vlasnici objekata i zemljišta uz ulice i putove, dužni su čistiti i održavati odvodne jarke te izgraditi i održavati prijelaze preko odvodnih jaraka.

 Zabranjeno je na javne površine i u odvodne jarke ispuštati otpadne vode i gnojnicu.

 Deratizacija na području Općine provodi se jedanput godišnje na račun Općine, a po potrebi i više puta na račun vlasnika odnosno korisnika građevine ili zemljišta koju će propisati komunalni redar rješenjem.

 **6. Uklanjanje snijega i leda**

Članak 69.

 Snijeg i led uklanja se s javnih površina, te krovova zgrada uz javne površine.

 Snijeg s javno - prometnih površina treba se početi uklanjati kad napada 5 (pet) cm, a ako pada neprekidno, mora se uklanjati i više puta.

 Led se s javno - prometnih površina uklanja čim nastane.

 Uklanjanje snijega i leda s javno – prometnih površina vrši Općinsko komunalno poduzeće „Park“ d.o.o. prema Izvedbenom programu zimske službe, koji usvaja općinski načelnik na prijedlog Općinskog komunalnog poduzeća „Park“ d.o.o.

Korisnici i vlasnici zemljšta i zgrada (kuća) uz nogostupe i druge javne površine kojima se služe pješaci, dužni su redovito čistiti snijeg s tih površina i nogostupa, a u slučaju poteba i nekoliko puta dnevno.

Snijeg i led s krovova građevina uz javne površine uklanja vlasnik, posjednik ili korisnk građevine kada postoji opasnost da se odroni i ugrozi sigurnost prolaznika ili prometa.

 Snijeg i led s krovova stambenih građevina uz javne površine uklanja pravna osoba koja upravlja građevinom kada postoji opasnost da se odroni i ugrozi sigurnost prolaznika ili prometa.

Članak 70.

Javno - prometne površine moraju se, radi sprječavanja nastanka leda i radi sprječavanja klizanja, posipati solju ili kamenim agregatom.

Posipavanje betonskih i sličnih opločnika vrši se odgovarajućim sredstvima za te namjene.

 **7. Uklanjanje protupravno postavljenih predmeta**

Članak 71.

Predmeti ili objekti (kiosci, pokretne naprave, štandovi, prikolice, reklame, obavijesti, putokazi, bijela tehnika, posude za cvijeće, građevinski materijal, skela, ogrjev i slično) postavljeni ili zatečeni na javnim površinama suprotno odredbama ove Odluke moraju se ukloniti.

 Komunalni redar naložit će rješenjem vlasniku ili korisniku uklanjanje predmeta ili objekta postavljenom ili zatečenom na javnoj površini.

 Da bi komunalni redar mogao identificirati osobu, osoba je dužna pokazati dokument za svoju identifikaciju.

 Ukoliko to osoba odbije komunalni redar će zatražiti uredovanje djelatnika Policijske postaje.

 Ukoliko vlasnik ili posjednik predmeta ili objekta ne izvrši radnju naloženu u rješenju, naložena radnja će se provesti preko treće osobe na trošak vlasnika uključujući troškove premještanja i skladištenja (čuvanja).

Uklonjene predmete ili objekte vlasnici su dužni preuzeti u roku od 30 dana, uz podmirenje nastalih troškova premještanja i čuvanja, a u protivnom će se predmeti ili objekti proglasiti vlasništvom Općine i izložiti prodaji na javnom nadmetanju radi podmirenja troškova.

 **8. Držanje životinja**

Članak 72.

 Iz sigurnosnih razloga prometa, sugrađana i drugih životinja te u svrhu prevencije nekontroliranog razmnožavanja zabranjuje se puštanje kućnih ljubimaca da samostalno šeću javnim površinama bez prisutnosti i nadzora vlasnika.

Članak 73.

 Vlasnici domaćih životinja iz članka 72. ove Odluke, dužni su se pridržavati sljedećih uvjeta:

* držati domaće životinje u prostorijama ili posebno ograđenim prostorima, odgovarajuće uređenim za svoju namjenu koji se moraju redovito čistiti i održavati,
* osigurati uvjete da se neugodni mirisi i buka ne šire u okolinu,
* osigurati uvjete za čuvanje okoliša.

Članak 74.

Uvjeti i način držanja kućnih ljubimaca na području Općine propisani su odredbama Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Općine.

 **V. MJERE ZA PROVOĐENJE KOMUNALNOG REDA**

Članak 75.

Nadzor nad provođenjem ove Odluke obavlja komunalni redar.

Članak 76.

Komunalni redari imaju službene odore i službene iskaznice pri obavljanju poslova nadzora nad provođenjem komunalnog reda.

Pravilnik o obliku i sadržaju iskaznice komunalnih redara i pravilnik o službenoj odori komunalnih redara donijet će općinski načelnik, sukladno članku 111. stavku 3. Zakona o komunalnom gospodarstvu ( u daljnjem tekstu: Zakon).

Članak 77.

U provođenju komunalnog reda, komunalni redar ovlašten je:

1. upozoravati javnopravna tijela, fizičke i pravne osobe na postupke koji nisu u skladu s ovom Odlukom te zahtijevati poduzimanje odgovarajućih mjera,
2. rješenjem narediti javnopravnom tijelu, fizičkim i pravnim osobama radnje u svrhu održavanja komunalnog reda,
3. izricati kazne u skladu s ovom Odlukom,
4. pokretati prekršajni postupak,
5. identificirati fizičku ili pravnu osobu prekršitelja

Protiv rješenja komunalnog redara može se izjaviti žalba u roku od 15 dana od dana primitka rješenja, drugostupanjskom nadležnom tijelu.

Žalba protiv rješenja ne odgađa izvršenje rješenja.

Članak 78.

U provedbi nadzora nad ovom Odlukom komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke, odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,
* predložiti izdavanje obveznog prekršajnog naloga,
* naplatiti novčanu kaznu na mjestu počinjenja prekršaja od počinitelja.

Članak 79.

Javnopravno tijelo te fizička i pravna osoba dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu nadzora.

Komunalni redar je ovlašten zatražiti pomoć policije ako se prilikom izvršenja rješenja pruži otpor ili se otpor osnovano očekuje.

Članak 80.

 Kod obavljanja poslova iz svoje nadležnosti, komunalni redar dužan je pridržavati se Zakona i ove Odluke.

 Komunalni redar obavlja poslove nadzora u ime Općine, postupa i donosi akte u okviru ovlaštenja određenih ovom Odlukom.

 **VI. PREKRŠAJNE ODREDBE**

Članak 81.

Novčanom kaznom u iznosu od 1.000,00 kuna kaznit će se za prekršaj pravna osoba, a novčanom kaznom u iznosu od 500,00 kuna kaznit će se za prekršaj fizička osoba, kao i odgovorna osoba u pravnoj osobi ako:

1. ne održava urednim i čistim vanjske dijelove zgrada (članak 4. stavak 2. ove Odluke),
2. postupa protivno članaku 4. ove Odluke.,
3. izradi ogradu uz javnu površinu od bodljikave žice ili ju postavi bez odobrenja Jedinstvenog upravnog odjela (članak 5. stavak 1. i 2. ove Odluke),
4. u izlogu drži ambalažu i skladišti robu (članak 6. stavak 3. ove Odluke),
5. protivno odobrenju postavi predmete iz članka 7. Odluke,
6. ne ukloni kvar ili oštećenje na predmetima iz članka 9. Odluke,
7. ne ukloni u propisanom roku naziv po prestanku obavljanja djelatnosti ili preseljenju (članak 13 stavak 1. ove Odluke),
8. ne ukloni plakate u propisanom roku po prestanku izborne promidžbe (članak 14. stavak 2. ove Odluke),
9. postavlja komunalne objekte iz članka 15. Odluke protivno odobrenju Jedinstveg upravnog odjela,
10. ne održavaju ispravne komunalne objekte iz članka 15. Odluke ili ne uklone kvar na njima (članak 15. stavak 2. ove Odluke),
11. ne označi zgradu kućnim brojem (članak 17. stavak 2. ove Odluke),
12. u propisanom roku ne postavi novu natpisnu ploču ili ne izmijeni pločicu s kućnim brojem (članak 18. ove Odluke),
13. postupi protivno odredbama članka 19. ove Odluke,
14. postupi protivno odredbama članka 22. ove Odluke,
15. postupi protivno odredbama članka 24. stavka 4. ove Odluke,
16. se nije pridržavao svih odredbi odobrenja članka 27. ove Odluke,
17. se nije pridržavao svih odredbi odobrenja članka 30. ove Odluke,
18. se nije pridržavao odredbi odobrenja iz članka 33. ove Odluke,
19. u propisanom roku ne ukloni drva, ugljen i slično s javne površine (članak 40. stavak 3. ove Odluke),
20. cijepa drva na javnim površinama (članak 40. stavak 4. ove Odluke),
21. postupi protivno odredbama članka 41. stavaka 2. ove Odluke,
22. prigodnu prodaju povodom državnih, vjerskih i drugih blagdana, te manifestacija obavlja na javnim površinama bez odobrenja (članak 42. ove Odluke),
23. povremeno prodaje poljoprivredne, obrtničke i druge proizvodena javnim površinama bez odobrenja (članak 43. stavak 2. ove Odluke),
24. izvodi radove prekopa ili bušenja javne površine bez odobrenja (članak 45. ove Odluke),
25. investitor u određenom roku ne dovede javnu površinu u prvobitno stanje (članak 47. stavak 2. ove Odluke),
26. ne obavijesti komunalnog redara (članak 48. stavak 1.),
27. postupi protivno zabranama iz članka 53. ove Odluke,
28. postupi protivno odredbama iz članka 55. ove Odluke,
29. postupi protivno zabranama iz članka 60. ove Odluke,
30. postupi protivno odredbama iz članka 66. ove Odluke,
31. postupi suprotno odredbama iz članka 68. ove Odluke,
32. postupi protivno odredbama iz članak 69. ove Odluke,
33. ne ukloni protupravno postavljeni predmet s javne površine (članak 71. stavak 1. ove Odluke),
34. postupi suprotno odredbama iz članka 72. ove Odluke,
35. ne pridržava se propisanih uvjeta za držanje životinja (članak 73. ove Odluke) i
36. ne izvrši rješenje komunalnog redara iz članka 77. ove Odluke.

Članak 82.

Svaku stvarnu štetu učinjenu na javnoj površini, komunalnim objektima, uređajima i opremi, građevinama i zemljištu u vlasništvu Općine do koje je došlo zbog nepridržavanja ove Odluke, počinitelj je dužan nadoknaditi.

Ukoliko počinitelj štete ne plati štetu, Općina će pokrenuti sudski postupak.

Članak 83.

Visina štete koju je počinitelj dužan nadoknaditi određuje se prema stvarnim troškovima, odnosno prema procjeni ovlaštenog vještaka.

**X. PRIJELAZNA I ZAVRŠNA ODREDBA**

Članak 84.

 Danom stupanja na snagu ove Odluke, prestaje važiti Odluka o komunalnom redu na području Općine Sveti Ivan Žabno ("Službeni glasnik Koprivničko- križevačke županije" broj 6/03).

Članak 85.

 Ova Odluka stupa na snagu osmog dana od dana objave u "Službenom glasniku Koprivničko- križevačke županije ".

**OPĆINSKO VIJEĆE OPĆINE SVETI IVAN ŽABNO**

KLASA: 363-01/19-01/01

URBROJ: 2137/19-02/1-19-1

Sveti Ivan Žabno, 7. lipnja 2019.

 PREDSJEDNIK:

Krešimir Habijanec